Seekord alustan lõpust.  Igavene hunnik aega möödunud sestpeale kui lubasin jälle  korralik kirjatsura olla, aga ei miskit. Täidan siis lubadused.  Ja alustan projektist Hubane kodu 2011, millest osavõttu kaalusin tervelt kolm (3) minutit. Kuna mõni kuu tagasi võtsin kätte ja kolisin Tartust Tallinna ning meie kodu on üsna tühi, arvasin, et tegemisi, mille võib liigitada kodu hubaseksmuutmise alla, on rohkem kui aastaks. Kõike korraga ei saa nii või teisiti korda saata, nii et püüan nüüd siis 12 kuu peale jagada erinevaid hubastusviise.  Alustasin kardinatega.  Meil on üsna  suured aknad, mis tähendab, et talvel laseb akende kaudu suur osa sooja toast lihtsalt jalga. Ja kuna ma juba ammuilma olen tahtnud teha rooma ehk voltkardinaid, tundus see olevat hea võimalus kätt proovida. Ega muud kui netist infot ja poodidest materjali otsima.  Õpetusi leidus igasugu, peamiselt kasutasin kaht - ingliskeelselt lehelt ja  Katsi käsitööblogist.  Materjalijaht oli palju keerulisem. Vaatasin kardinapoodidest valmiskomplekte (rõngad-pulgad jne), aga nende ostmine oleks kallim tulnud kui Teasponist valmiskardinate tellimine. Tuli siis ise leiutada, mida ma ka tegin.  Kangas - mööbliriie Abakhanist; rõngad - Karnaluksist (10 (krooni)senti tükk); nöör - müürinöör ehituspoest (kroon meeter või sinnakanti); pulgad - omavahel teibiga kokkukleebitud grilltikud (100 tk 20 krooni ringis); liistule kinnitamine -  knopkadega. Tulemus - esimese vasika kohta küllalt tegija :)  Pildid on ainult kahest aknast, sest minust mitteolenevatel põhjustel pole teised veel üleval, aga see viga peaks saama täna õhtul parandatud.         Tegelikult on kardinatele plaanis ka heegelpits äärde panna, aga seda on mul olnud mahti heegeldada alles 30 cm, kokku on vaja 6,5 meetrit, seega usun, et tohin niivõrd suure tegemise kirja panna mõne teise projektikuu tööna. Millal valmis saab, ei tea küll lubada.    Tähelepanekud iseendale:  1. kanga langemist tuleb kontrollida poes veidi suuremalt kui poole meetri ulatuses sõrmede vahel.  2. kui vähegi võimalik, tuleb kanga tooni vaadata akna juures (seekord õnnestus)  3. rõngaste õmblemine ON kohutavalt tüütu (võrreldav motiividest heegeldatud eseme otste peitmisega).  4. pulgatorude õmblused tuleb  enne  kardina ülesriputamist üle pressida :)